b'\n_START_ARTICLE_\nVelhokala\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nVelhokala voi kasvaa noin 40 cm pitk\xc3\xa4ksi. Suurin mitattu yksil\xc3\xb6 painoi 2,4 kiloa. Se on yleisv\xc3\xa4rilt\xc3\xa4\xc3\xa4n useimmiten harmaa tai ruskea, ja siin\xc3\xa4 saattaa olla punertavia tai oransseja l\xc3\xa4ikki\xc3\xa4. Kalan pinta on ep\xc3\xa4tasainen ja n\xc3\xa4ytt\xc3\xa4\xc3\xa4 kivelt\xc3\xa4.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nKivikaloja el\xc3\xa4\xc3\xa4 indopasifisella merialueella Punaiseltamerelt\xc3\xa4 ja It\xc3\xa4-Afrikasta Riukiusaarille ja Australiaan asti. Niit\xc3\xa4 esiintyy useimmiten koralliriuttojen l\xc3\xa4heisyydess\xc3\xa4.\n_START_SECTION_\nK\xc3\xa4ytt\xc3\xa4ytyminen ja myrkyllisyys\n_START_PARAGRAPH_\nVelhokalat saalistavat pienempi\xc3\xa4 kaloja v\xc3\xa4ijyksist\xc3\xa4._NEWLINE_Velhokalaa pidet\xc3\xa4\xc3\xa4n myrkyllisimp\xc3\xa4n\xc3\xa4 kalalajina. Velhokalalla on sel\xc3\xa4ss\xc3\xa4\xc3\xa4n noin 13 vahvaa piikki\xc3\xa4, jotka ovat yhteydess\xc3\xa4 tappavan voimakasta proteiinipohjaista hermomyrkky\xc3\xa4 sis\xc3\xa4lt\xc3\xa4viin myrkkyrauhasiin. Jos velhokalan p\xc3\xa4\xc3\xa4lle astuu, ter\xc3\xa4v\xc3\xa4t piikit lukkiutuvat pystyasentoon ja uppoavat uhriin. Piikkien juuressa oleva myrkky vapautuu piikkien kautta uhrin elimist\xc3\xb6\xc3\xb6n. Piikkien uppoamissyvyydest\xc3\xa4 riippuen myrkky voi tappaa ihmisen jopa muutamassa tunnissa, mik\xc3\xa4li uhri ei p\xc3\xa4\xc3\xa4se nopeasti sairaalahoitoon. Monissa tapauksissa uhri kuitenkin hukkuu eritt\xc3\xa4in voimakkaan kivun lamaannuttamana. Vaarallisuutta tehostaa se, ett\xc3\xa4 velhokalaa on hyvin vaikeaa havaita sen erinomaisen naamioitumiskyvyn takia: se n\xc3\xa4ytt\xc3\xa4\xc3\xa4 pohjassa aivan tavalliselta kivenmurikalta peitelty\xc3\xa4\xc3\xa4n itsens\xc3\xa4 hiekalla ja muutettuaan v\xc3\xa4rityst\xc3\xa4\xc3\xa4n ymp\xc3\xa4rist\xc3\xb6ns\xc3\xa4 mukaiseksi. Pistokohdan upottaminen mahdollisimman kuumaan veteen voi auttaa, koska myrkyn proteiini hajoaa kuumuuden vaikutuksesta._NEWLINE_Velhokalan p\xc3\xa4\xc3\xa4lle astunut jalka saattaa halvaantua t\xc3\xa4ysin. Pahimmassa tapauksessa jalka saatetaan joutua amputoimaan. Myrkky aiheuttaa tunteja kest\xc3\xa4v\xc3\xa4n siet\xc3\xa4m\xc3\xa4tt\xc3\xb6m\xc3\xa4n voimakkaan tuskan, halvauksen, \xc5\xa1okin ja pistoksen saaneeseen jalkaan usein my\xc3\xb6s kuolion. Potilaan verenkiertoj\xc3\xa4rjestelm\xc3\xa4 halvaantuu, mink\xc3\xa4 takia pulssi kiihtyy. Vahingoittunut raaja paisuu hyvin paljon. Henkiin j\xc3\xa4\xc3\xa4neet uhrit ovat k\xc3\xa4rsineet hermovaurioista, jotka johtavat lihasten surkastumiseen. My\xc3\xb6s myrkyttyneen alueen ymp\xc3\xa4rill\xc3\xa4 olevat kudokset voivat alkaa tuhoutua. Hoidettuinakin kipu ja turvotus voivat jatkua kuukausia._NEWLINE_Myrkky sis\xc3\xa4lt\xc3\xa4\xc3\xa4 seoksen hemolyyttist\xc3\xa4 stonustoksiinia, proteiinipohjaista verrukotoksiinia ja kardiotoksista kardioleputiinia.'